次韻周達道運句二首  其一
作者：釋德洪
朝代：宋

paragraphs: 問人欲買山，便應知官情。
詩眼艶秋水，袖手望空青。
家蓄不貪寶，寸田常自耕。
永懷柴桑歸，悠然見真誠。
不甘口腹累，折腰求乳腥。
偶題五字句，醉墨半欹傾。
麒麟入圖畫，鼎彞書姓名。
何如癭瓢中，獨酌郎官清。
鳥啼春寂寂，院靜花冥冥。
懸知睡足處，衾暖紙窗明。